अब हर शुक्रवार को साइकिल से कोर्ट जाएंगे वकील
गुना | शहर की आबोहवा को प्रदूषण से मुक्त बनाने के लिए जिला बार एसोसिएशन ने फ्राई डे इस साइकिल डे का नारा दिया है। यानि एसोसिएशन ने वकीलों से यह अपेक्षा की है कि वे हर शुक्रवार को साइकिल से ही कोर्ट जाएं।
इसकी शुरूआत खुद संगठन के पदाधिकारियों ने की है। पहले दिन अध्यक्ष वरुण सूद, सचिव धर्मेंद्र श्रीवास्तव, लाइब्रेरियन अनिल शुक्ला, प्रवक्ता सुनील सेमरी के अलावा श्याम सुंदर लिटोरिया, नरेंद्र राजपूत, धर्मेंद्र रघुवंशी, पुष्पराग आदि साइकल से कोर्ट पहुंचे। अध्यक्ष ने बताया कि वर्तमान में लगभग 300 वकील रोजाना कोर्ट आते हैं। उनमें से ज्यादातर दो या चार पहिया वाहनों का इस्तेमाल करते हैं। ऐसे में अगर वे एक दिन साइकल का इस्तेमाल करें तो यह न केवल उनकी सेहत बल्कि शहर की आबोहवा के लिए भी अच्छा होगा।
hin_Deva hin_Deva hin_Deva